Ettevõtte logo
**Suurbritannia Post Office'i skandaal** on õigusrikkumine, mille käigus süüditati ekslikult enam kui kahekümne aasta jooksul tuhandeid postiülemaid (ing k *sub-postmasters* e SPM) varguses, raamatupidamisreeglite rikkumises ja/või pettuses. BBC nimetas süüdistusi "Ühendkuningriigi suurimaks õigusrikkumiseks".

Kahekümne aasta jooksul nõuti hüvitusi süütutelt postiülematelt, sadadele esitati süüdistused ning mitmed mõisteti vangi. Enne skandaali ilmsiks tulekut ning õigeksmõistmist ja kannatuste eest hüvitamist on surnud vähemalt 60 süüdistatut, 4 on sooritanud enesetapu, paljudel on tekkinud füüsilised ja vaimsed probleemid. Ehkki ettevõtte sõnul pole neil raha kannatanutele hüvitist maksta ning küsis valitsuselt toetuseks 1 miljardit naela, maksti samal ajal ettevõtte juhtidele preemiaid juurdluses osalemise eest, ettevõtte juhile Nick Readile näiteks 455 000 naela.

Ajalugu
-------

1996. aastal hakkas ettevõte International Computers Limited (ICL) looma raamatupidamisprogrammi Horizon riigile kuuluvale osaühingule Post Office ning Sotsiaalkindlustusametile, et sotsiaalkindlustushüvitisi saaks postkontorites välja maksta. Sotsiaalkindlustusamet loobus programmist, kuid valitsus jätkas hankega, et seda ettevõttes Post Office kasutada.

Aastaks 1999 oli ICL osa ettevõttest Fujitsu. Samal aastal algasid probleemid Horizoni kasutuselevõtuga: programm andis ekslikult teada rahalistest valearvestustest mitmetes postkontorites. Kui postiülemad probleemidest ettevõtte infotelefonil teada andsid, öeldi neile, et kellelgi teisel sellist probleemi pole.

Ettevõtte juhtkond usaldas Horizoni süsteemi ja süüdistas SPM-e pettustes, kui süsteemi numbrid ei ühtinud SPM-ide endi andmetega, isegi kauaaegsete ja eeldatavasti usaldusväärsete töötajate puhul. Töötajatelt nõuti hüvitust, et katta väidetavad puudujäägid – vastasel korral ähvardati nende kohtusse andmisega. Hiljem toimunud ekspertiis 2014. aastal näitas, et Horizon pole oma defektide tõttu kasutuskõlblik. Süüdistamine jätkus kuni 2015. aastani ja alles 2019. aastal tunnistas Post Office'i juhtkond vigade laia ulatust. Alates 2019. aastast on paljudest süüdistustest loobutud.

SPM-id võitsid Post Office'i vastu algatatud hagi, kuid Post Office nõudis, et selle hagi raames ettevõtte poolt tehtud maksed oleksid täielikud ja lõplikud hüvitised. Kui probleemi ulatus selgeks sai, teatas Post Office, et ei saa endale lubada täiendavat hüvitamist. Suurbritannia valitsust kui ettevõtte ainuosanikku kutsuti sekkuma. Pärast saadikute pöördumisi 2021. aastal lubas valitsus skandaali ohvritele rahalist hüvitist, kuna ettevõttel endal polnud piisavalt rahalisi vahendeid.

2020. aastal algatas valitsus sõltumatu uurimise, mida juhtis pensionil olev kohtunik Wyn Williams. 2021. aasta juunis muudeti see pärast kahte esialgset kinnist arutlust avalikuks uurimiseks. Uuritakse ka seda, kas Post Office ja tarkvara tarnija Fujitsu teadsid IT-süsteemi vigadest, mis viisid nüüdseks tühistatud kriminaalkorras süüdimõistvate kohtuotsuste ja töötajate vastu algatatud tsiviilmenetlusteni. Uurimine pidi lõppema 2022. aasta sügiseks, kuid 2023. aasta detsembri seisuga uurimine kestab. Siiani pole kedagi vastutusele võetud.

2024. aastal linastus skandaalist lühiseriaal "Mr Bates vs The Post office", peaosas Toby Jones.

Vaata ka
--------

* raamatupidamine
* tarkvaraarendus
* Black Mirror
* Kafka sündroom
* riigiettevõte
* gaasikeeramine
* Hollandi lapsevanemahüvituse skandaal
* Austraalia Robodebti probleem

Viited
------

1. 1 2 3  Flinders, Karl. "Post Office inquiry clears up opaque stance on subpostmaster compensation". *ComputerWeekly.com*. Vaadatud 19. veebruaril 2022.
2. 1 2  Flinders, Karl (7. mai 2021). "Minister promises 'fair and speedy' compensation for 555 subpostmasters who defeated Post Office". *Computer Weekly*. TechTarget.
3. 1 2 3 4  Nicholson, Rebecca (1. jaanuar 2024). "Mr Bates vs the Post Office review – Toby Jones is perfect in a devastating tale of a national scandal". *The Guardian* (Briti inglise). ISSN 0261-3077. Vaadatud 3. jaanuaril 2024.
4. ↑  Margetts, Helen (29. aprill 2021). "Post Office scandal reveals a hidden world of outsourced IT the government trusts but does not understand". *The Conversation*.
5. ↑  Dixon, Hayley; Sawer, Patrick; Diver, Tony (23. aprill 2021). "Call to prosecute Post Office bosses over 'biggest miscarriage in British legal history'". *The Telegraph*. ISSN 0307-1235. Vaadatud 18. juunil 2021.
6. 1 2  "Post Office scandal ruined lives, inquiry hears". *BBC News*. 14. veebruar 2022. The inquiry will look at whether the Post Office knew about faults in the IT system and will also ask how staff shouldered the blame. ... will also examine whether staff at software firm Fujitsu ... knew the system had flaws while data from it was used in court to convict sub-postmasters.
7. ↑  Flinders, Karl. "Post Office scandal inquiry chair brings forward urgent compensation hearings". *computerweekly.com*. Vaadatud 16. mail 2022.
8. 1 2 3 4  Hyde, Marina (18. juuli 2023). "After 20 years, here's why the Post Office scandal is special: the cover-up is happening in plain sight". *The Guardian* (Briti inglise). ISSN 0261-3077. Vaadatud 3. jaanuaril 2024.
9. ↑  "Horizon passes 10,000 milestone". *icl.co.uk*. International Computers Limited. Originaali arhiivikoopia seisuga 17. august 2000. Vaadatud 2. mail 2022.
10. 1 2  Hughes, Solomon (6. mai 2021). "Call out failure, get Fujitsued". *Morning Star (British newspaper)* (inglise). Vaadatud 2. mail 2022.
11. ↑  "Enterprise Applications". *ICL Government*. ICL. Originaali arhiivikoopia seisuga 26. august 2000. Vaadatud 2. mail 2022.
12. ↑  Flinders, Karl (18. veebruar 2021). "Government to bail out Post Office which can't afford to pay compensation to subpostmasters". *computerweekly.com*.
13. ↑  "Post Office Horizon IT Inquiry: Statement of Approach 004: conversion into a statutory inquiry, terms of reference, core participants and timetable". *gov.uk*. Department for Business, Energy & Industrial Strategy. 22. september 2021.
14. ↑  Bereux, Clotilde (11. jaanuar 2023). "Post Office Inquiry begins phase three as compensation delays continue". *The Justice Gap*.